b'\n_START_ARTICLE_\nJean-Marie Balestre\n_START_PARAGRAPH_\nJean-Marie Balestre (9. huhtikuuta 1921 \xe2\x80\x93 27. maaliskuuta 2008) oli ranskalainen entinen kansainv\xc3\xa4lisen autoliiton, FIA:n ja kansainv\xc3\xa4lisen autourheiluliiton, FISA:n puheenjohtaja._NEWLINE_Balestre oli perustamassa Ranskan autourheiluliittoa vuonna 1950 ja vuonna 1973 h\xc3\xa4nest\xc3\xa4 tuli liiton puheenjohtaja._NEWLINE_FIA:n urheilukomission puheenjohtajaksi h\xc3\xa4net valittiin vuonna 1978, jonka j\xc3\xa4lkeen komission nimi muutettiin kansainv\xc3\xa4liseksi autourheiluliitoksi, FISA:ksi. Balestren kaudella FISA ajautui erimielisyyksiin Formula 1:n autonvalmistajien j\xc3\xa4rjest\xc3\xb6n, FOCA:n kanssa, koska kiistan aiheena olivat Formula 1:n kaupalliset oikeudet. Huhtikuussa 1981 syntyi osapuolien v\xc3\xa4lille ns. Concorde-sopimus, jossa kaupallisten etujen valvonta siirtyi FOCA:lle ja FISA s\xc3\xa4ilytti F1:n urheilullisen vallan._NEWLINE_Balestre valittiin FIA:n puheenjohtajaksi vuonna 1986, jolloin h\xc3\xa4n toimi samanaikaisesti my\xc3\xb6s FISA:n johdossa. Vuonna 1991 h\xc3\xa4nen vastaehdokkaakseen FISA:n vaaleissa asettui englantilainen Max Mosley, joka valittiin puheenjohtajaksi \xc3\xa4\xc3\xa4nin 43-29. Kaksi vuotta my\xc3\xb6hemmin Mosley syrj\xc3\xa4ytti Balestren my\xc3\xb6s FIA:n puheenjohtajan paikalta ja lakkautti samalla FISA:n toiminnan.'